Diari Oficial de la Generalitat Valenciana


Sumari del DOGV 3839, del 19-09-2000 (2000/7482)

ORDRE de 4 de setembre de 2000, de la Conselleria de Cultura i Educació, per la qual es convoca el concurs públic d'ajudes per al desenrotllament de projectes de compensació educativa en centres privats concertats que impartisquen ensenyaments de règim general d'Educació Infantil segon cicle, Primària i Secundària Obligatòria, per al curs escolar 2000/2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3839

Data del DOGV
:   19-09-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7482


Data del document
:   04-09-2000

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * centre d'ensenyament
    * educació especial
    * ensenyament privat
    * adaptació escolar
    * suport econòmic
    * ajuda pública

ORDRE de 4 de setembre de 2000, de la Conselleria de Cultura i Educació, per la qual es convoca el concurs públic d'ajudes per al desenrotllament de projectes de compensació educativa en centres privats concertats que impartisquen ensenyaments de règim general d'Educació Infantil segon cicle, Primària i Secundària Obligatòria, per al curs escolar 2000/2001. [2000/S7482]
  
La Llei Orgànica 8/1985, de 3 de juliol (BOE núm.159, de 4 de juliol), Reguladora del Dret a l'Educació (LODE), desplega el manament establit per l'article 27 de la Constitució Espanyola, en reconéixer el dret de tots els ciutadans i ciutadanes a una educació que assegure el ple desenrotllament de la seua personalitat i promoga el principi d'igualtat d'oportunitats sense discriminacions de cap mena.
  
La garantia d'este principi bàsic per part de les administracions públiques es consagra en l'article 63.1 de la Llei Orgànica 1/1990, de 3 d'octubre (BOE núm. 238, de 4 d'octubre), d'Ordenació General del Sistema Educatiu (LOGSE), en assenyalar que els poders públics desplegaran les accions de caràcter compensatori en relació a les persones, grups i àmbits territorials que es troben en situacions desfavorables, per a la qual cosa proveiran recursos econòmics.
  
En eixe context, l'atenció educativa preferent i diferenciada prestada a col·lectius desafavorits per raons de tipus geogràfic, socioeconòmic o cultural, assolida a través de la implantació i desenrotllament dels projectes d'actuació educativa preferent, aconsella continuar amb les polítiques de suport empreses i així, en concordança amb el que establix l'article 65.3 de la LOGSE, la Generalitat Valenciana vol continuar millorant la qualitat de l'ensenyament dels centres docents que impartisquen ensenyaments obligatoris de règim general ubicats a zones rurals i urbanes desafavorides o susceptibles de millorar aspectes relacionats amb la integració de minories ètniques. El degut reconeixement de l'esforç dut a terme en este camp educatiu per un bon nombre de centres privats concertats, completant així les actuacions realitzades per la Generalitat Valenciana en els centres públics, ha fet necessari un any més la creació d'una línia de subvenció destinada a donar suport econòmic al desenrotllament dels projectes de compensació educativa que posen en marxa estos centres.
  
La Llei 14/1997, de 26 de desembre de 1997, de Mesures de Gestió Administrativa i Financera i d'Organització de la Generalitat, en el seu títol III, capítol I, article 20, possibilita l'autorització de despeses d'abast plurianual. De conformitat amb la mencionada Llei, es podrà donar solució a llacunes o disfuncions concretes que s'havien posat de manifest en convocatòries anteriors, referents al pagament de les dites subvencions.
  
Per tot això, en virtut de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
La Conselleria de Cultura i Educació, dins dels límits pressupostaris aprovats per a esta finalitat, concedirà ajudes dirigides al desenrotllament dels projectes de compensació educativa realitzats per centres privats concertats que impartisquen ensenyaments de règim general d'Educació Infantil 2n cicle, Primària i Educació Secundària Obligatòria, per al curs escolar 2000/2001, a l'àmbit de la Comunitat Valenciana.
  
Segon
  
L'import global màxim que podrà assignar-se, en concepte d'estes ajudes, per al primer quadrimestre del curs escolar 2000/2001 serà de 63.860.474 pessetes, i l'abonament es realitzarà a càrrec de la línia de subvenció 4.14 de la secció, servei i programa 33.71.789.39 d'Ordenació i Innovació Educativa i Formació del Professorat del Pressupost de la Generalitat Valenciana per a 2000.
  
Les ajudes per al segon i tercer quadrimestres del curs escolar 2000/2001 quedaran condicionades a l'existència de crèdit pressupostari suficient i adequat per atendre-les en la corresponent llei de pressupostos per a l'exercici 2001.
  
Tercer
  
S'aproven les bases per les quals es regix la present convocatòria, incloses com a annex I d'esta ordre, i també els models d'instància, inclosos com a annexos II i III.
  
Disposicions finals
  
Primera
  
Es delega en la Direcció General d'Ordenació i Innovació Educativa i Política Lingüística la facultat de concedir o denegar estes ajudes.
  
Segona
  
S'autoritza la Direcció General d'Ordenació i Innovació Educativa i Política Lingüística per a dictar, en l'àmbit de les seues competències, les resolucions i instruccions necessàries per al desplegament i l'execució d'esta ordre.
  
Tercera
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
De conformitat amb allò que s'ha establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 4 de setembre de 2000
  
El conseller de Cultura i Educació
  
MANUEL TARANCÓN FANDOS
  
Annex I
  
Bases de la convocatòria
  
Primera. Objecte i característiques dels projectes
  
1. Serà considerat com a projecte de compensació educativa tot projecte de centre que reculla aspectes específics dirigits a incorporar o prorrogar actuacions educatives compensadores que discriminen positivament sectors desafavorits per circumstàncies de tipus socioeconòmic, cultural o ètnic.
  
2. Per la seua naturalesa, els projectes de compensació educativa han de presentar les característiques pròpies d'un projecte d'innovació educativa adaptat a les peculiaritats de la comunitat educativa en què s'ha d'aplicar. A tal efecte, la seua elaboració i desplegament haurà de produir-se conforme a la circular conjunta sobre projectes de compensació educativa, de 10 de maig de 1992, de la Direcció General de Centres i Promoció Educativa i de la Direcció General d'Ordenació i Innovació Educativa.
  
Segona. Participants
  
Podran participar en este concurs públic d'ajudes els centres privats concertats que impartisquen ensenyaments de règim general d'Educació Infantil 2º cicle, Primària i de l'Educació Secundària Obligatòria ubicats a la Comunitat Valenciana.
  
Tercera. Sol·licituds i documentació
  
1. Pròrroga de projectes
  
Els centres que despleguen un projecte de compensació educativa, aprovat per la Resolució de 29 de febrer de 2000 (DOGV 09.03.2000), de la Direcció General d'Ordenació i Innovació Educativa i Política Lingüística i consideren la necessitat de la continuació, sense perjuí de les modificacions que calga introduir en el projecte inicial aprovat, podran sol·licitar la pròrroga formalitzant la sol·licitud que figura com a annex II d'esta ordre, tot acompanyant-la de la documentació següent:
  
- Original i dos còpies d'una memòria sobre les actuacions de compensació educativa, que haurà de tindre una extensió màxima de 10 folis i recollir els aspectes següents:
  
a) grau de consecució dels objectius.
  
b) propostes de modificació, si cal, que s'introduiran en el projecte de compensació educativa del centre per al curs 2000/2001.
  
c) proposta raonada dels recursos necessaris per a desplegar el projecte.
  
- Còpia de l'acta de la reunió celebrada pel claustre de professors, en què s'aprove la mencionada memòria.
  
- Còpia de l'acta de la reunió celebrada pel consell escolar del centre, en què s'aprove la mencionada memòria.
  
Fotocòpia compulsada de la Targeta de Persones Jurídiques i Entitats en general, en què conste el NIF o CIF de l'entitat.
  
- Acreditar que es troben al corrent de les seues obligacions tributàries, la seguretat social, i l'impost d'activitats econòmiques o, si és procedent, l'exempció.
  
2. Projectes nous
  
Els centres que vulguen iniciar un projecte de compensació educativa podran sol·licitar la participació en este concurs públic d'ajudes formalitzant la sol·licitud que figura com a annex III d'esta ordre, tot acompanyant-la de la documentació següent:
  
- Original i dos còpies d'una memòria que sobre els aspectes específics de la compensació de desigualtats haurà de ser inclosa en el projecte de compensació educativa del centre per al curs 2000/2001. Estos aspectes giraran al voltant de:
  
a) característiques socioeconòmiques i culturals de l'àmbit educatiu d'incidència.
  
b) problemes educatius que motiven la sol·licitud.
  
c) objectius que es pretenen aconseguir.
  
d) aspectes organitzatius, curriculars i metodològics que han d'incloure's en el projecte curricular del centre per al desplegament del projecte de compensació educativa.
  
e) previsió de la duració o temporalització del projecte.
  
f) situació laboral del professorat de la plantilla del centre.
  
g) proposta raonada dels recursos extraordinaris necessaris.
  
h) procediment d'avaluació que s'ha d'aplicar.
  
- Còpia de l'acta de la reunió celebrada pel claustre de professors ,en què s'aprove la mencionada memòria.
  
- Còpia de l'acta de la reunió celebrada pel consell escolar del centre, en què s'aprove la mencionada memòria.
  
- Fotocòpia compulsada de la Targeta de Persones Jurídiques i Entitats en general, en què conste el NIF o CIF de l'entitat.
  
- Acreditar que es troben al corrent de les seues obligacions tributàries, la seguretat social, i l'impost d'activitats econòmiques o, si és procedent, l'exempció.
  
Quarta. Presentació i termini
  
1. Les sol·licituds, i la documentació assenyalada en la base anterior, hauran d'anar dirigides a la Direcció General d'Ordenació, Innovació Educativa i Política Lingüística. Podran presentar-se en el Registre de la Conselleria de Cultura i Educació (Av. Campanar, 32, 46669 València), en les direccions territorials de Cultura i Educació, o a través de qualsevol dels mitjans establits en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú
  
Quan s'envie per correu certificat, la presentació de la documentació a l'oficina de correus corresponent haurà de fer-se en sobre obert per tal que l'exemplar destinat a la Conselleria de Cultura i Educació siga segellat i datat pel funcionari abans de ser certificat.
  
En cas de no presentar la sol·licitud en el Registre General de la Conselleria de Cultura i Educació, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística, (09-0538303).
  
2. El termini per a la presentació de sol·licituds finalitzarà als 20 dies naturals, després de la data de publicació de la present ordre en el Diari Oficial de la Generalitat Valenciana. L'incompliment d'este termini en determinarà automàticament l'exclusió.
  
Quinta. Ajudes
  
Les ajudes consistiran en assignacions específiques en concepte de funcionament, amb la finalitat de desplegar el projecte de compensació educativa del centre corresponent al curs escolar 2000/2001.
  
Les assignacions econòmiques específiques es determinaran en funció de les disponibilitats pressupostàries.
  
Sexta. Proposta de resolució
  
1. L'examen i la valoració dels expedients presentats i la consegüent proposta de concessió i denegació de les ajudes , correspondrà a una comissió formada per:
  
- El director general d'Ordenació i Innovació Educativa i Política Lingüística o persona en qui delegue, qui actuarà com a president.
  
- La cap del Servei d'Ordenació Acadèmica de la Direcció General d'Ordenació i Innovació Educativa i Política Lingüística.
  
- El cap del Servei d'Innovació Educativa de la Direcció General d'Ordenació i Innovació Educativa i Política Lingüística o persona en qui delegue.
  
- El cap de la Secció d'Educació Infantil, Primària i Compensatòria del Servei de Planificació de la Direcció General de Centres Docents.
  
- Un inspector o inspectora d'Educació en representació de cadascuna de les direccions territorials de Cultura i Educació, designats pels respectius directors o directores territorials.
  
- Un assessor o assessora de compensació de les desigualtats d'un Centre de Formació, Innovació i Recursos Educatius, designat pel director general d'Ordenació i Innovació Educativa i Política Lingüística.
  
- Un director o directora d'un col·legi públic d'Educació Primària, en què es desenrotlle un projecte de compensació educativa, designat pel director general d'Ordenació i Innovació Educativa i Política Lingüística.
  
- Un funcionari o funcionària del Servei d'Ordenació Acadèmica de la Direcció General d'Ordenació i Innovació Educativa i Política Lingüística, designat pel director general, que actuarà com a secretari o secretària de la comissió.
  
Tots els membres abans mencionats tindran veu i vot.
  
A les reunions de la Comissió podran assistir, amb veu però sense vot, representants dels sindicats que formen part de la Mesa Sindical Sectorial d'Educació, així com representants de les associacions de les patronals més representatives del sector.
  
2. En allò no previst en l'anterior punt, la comissió ajustarà el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
3. La comissió efectuarà la valoració dels expedients presentats tenint en compte les bases de la convocatòria i considerarà d'atenció preferent aquells centres que oferisquen alternatives educatives viables i presenten les següents característiques:
  
a) Centres ubicats a zones urbanes marginals, els projectes dels quals donen prioritat a l'atenció d'aspectes relacionats amb:
  
- el tractament específic de l'absentisme, rebuig i deserció escolar;
  
- l'educació intercultural i el respecte a les minories ètniques;
  
- la integració escolar, familiar i social;
  
- la promoció de la salut.
  
b) Pròrroga de projectes de compensació educativa que ja hagen sigut avaluats positivament per l'administració educativa.
  
4. La comissió, una vegada realitzada l'avaluació de la documentació presentada pels centres, elevarà la corresponent proposta de resolució de concessió i denegació de les ajudes a la Direcció General d'Ordenació i Innovació Educativa i Política Lingüística. Esta proposta de resolució inclourà les quantitats assignades als centres beneficiaris per al curs escolar 2000/2001.
  
Sèptima. Resolució
  
1. La present convocatòria es resoldrà pel director general d'Ordenació i Innovació Educativa i Política Lingüística per delegació del conseller de Cultura i Educació, a proposta de la comissió.
  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència esta base caldrà que siga dictada en el termini màxim de tres mesos comptadors des del dia de l'entrada en vigor de la present ordre i en tot cas abans del 30 de desembre de 2000. En el supòsit que transcorregut este termini no s'haja dictat cap resolució, les sol·licituds presentades es consideraran desestimades
  
La citada resolució serà publicada en el Diari Oficial de la Generalitat Valenciana especificant, entre altres aspectes, el termini de què disposarà la Direcció General d'Ordenació i Innovació Educativa i Política Lingüística per a efectuar les propostes de pagament, el qual no haurà d'excedir de sis mesos per al primer quadrimestre de setembre a desembre del curs escolar 2000/2001, i altres sis mesos per al semestre de gener a juny del curs escolar 2000/2001.
  
Octava. Control, justificació i règim de pagament de les ajudes.
  
1. Els centres, per a poder rebre els recursos concedits per raó d'esta convocatòria, hauran de justificar documentalment davant de la Direcció General d'Ordenació i Innovació Educativa i Política Lingüística les despeses que específicament haja comportat el desplegament del projecte de compensació educativa. A tal efecte, els centres hauran de presentar els documents d'índole econòmica que justifiquen, per import igual o superior a l'ajuda concedida, les despeses de funcionament previstes en el projecte original i, en cas de pròrroga, en la memòria, com a necessaris per a la seua implantació i desplegament.
  
2. L'ajuda econòmica concedida per al quadrimestre de setembre a desembre de 2000 serà satisfeta íntegrament quan el centre haja presentat la documentació justificativa a què fa referència l'apartat anterior en el termini indicat en la base sèptima.2.
  
No obstant això i per al primer quadrimestre del curs escolar 2000/2001, podrà efectuar-se un avanç de pagament equivalent al 40% de la subvenció concedida de forma immediata una vegada resolta la convocatòria, condicionat a la sol·licitud prèvia per part de l'entitat beneficiària i a la presentació per esta en el termini de vint dies naturals comptadors des de l'endemà de la publicació de la resolució en el Diari Oficial de la Generalitat Valenciana, d'un aval bancari per import del mencionat 40% i de la còpia acreditativa del depòsit d'este efectuat davant les direccions territorials de la Conselleria d'Economia i Hisenda de la respectiva província. En eixe aval s'especificarà, com a únic beneficiari, la Direcció General d'Ordenació i Innovació Educativa i Política Lingüística de la Conselleria de Cultura i Educació. En cas d'acollir-se a este pagament anticipat, el 60% restant serà fet efectiu quan es justifique documentalment la totalitat de la quantitat concedida.
  
De la mateixa manera es podrà actuar per al primer semestre de l'any 2001, que quedarà condicionat a l'existència de crèdit pressupostari suficient i adequat per a atendre'l en la corresponent llei de pressupostos per a l'exercici 2001.
  
3. El termini per a la presentació de la totalitat de la documentació acreditativa de les despeses corresponents al primer quadrimestre del curs escolar 2000/2001 finalitzarà l'11 de desembre de 2000; i per al semestre de gener a juny de 2001 el 5 de juliol de 2001.
  
Tota la documentació a què es referixen els apartats anteriors haurà de ser original o fotocòpies confrontades.
  
Novena. Obligacions dels centres
  
Els centres privats concertats que impartisquen ensenyaments de Règim General d'Educació Infantil 2n cicle, Primària i Secundària Obligatòria que resulten beneficiaris d'esta convocatòria es comprometen, a més a més del control i justificació dels recursos econòmics assenyalats en la base octava, al següent:
  
a) Reflectir en la programació general anual i en la memòria de fi de curs la incidència específica dels aspectes compensadors en les activitats del centre.
  
b) Comunicar a la Direcció General d'Ordenació i Innovació Educativa i Política Lingüística de la Conselleria de Cultura i Educació l'obtenció de subvencions o ajudes per a la mateixa finalitat, provinents d'altres administracions o ens públics o privats.
  
Deu. Anul·lació dels projectes o disminució dels recursos.
  
1. L'incompliment de qualsevol de les condicions que s'arrepleguen en esta convocatòria podrà ser causa de l'anul·lació de la concessió d'ajudes o de la disminució dels recursos.